Inga Peters

Inga Marie Peters (født 15. august 1888, død 15. september 1978 i Örgryte) var en norsk-svensk operasanger. 

Inga Peters var datter av kontorsjef Peters Jørgensen. Hun ble 22. juli 1925 gift med lasarettlege i Göteborg Torild Petrus Lundén. Som gift opptrådte hun under navnet Inga Peters-Lundén.

Etter å ha gitt en rekke mindre opptredener fra 1913, fikk Inga Peters i 1917 sin operadebut på Centralteatret i Kristiania – i rollen som Hannerl i Willners & Reicherts operette Jomfruburet, der Eyvind Vedéne spilte rollen som Schubert. Våren 1918 gestaltet hun rollen som Susanna i Mozarts opera Figaros bryllup samme sted.  Om hennes rolletolkning i dette stykket ble det blant annet sagt at «Det var en utmerket Susanna stykket bød på i frøken Inga Peters, både sanglig og især fra spillets side. Hun er fiks og inntagende og så yr av skjelmskhet og ungt blod som hun skal være.»

Peters var hos Centralteatret til 1924, da hun fikk et engasjement ved Stora Teatern i Göteborg, hvor hun hadde hatt spredte opptredener fra 1920. Der utmerket hun seg blant annet i operaene La bohème og Tannhäuser.

Roller i utvalg 
 Hannerl i Willners & Reicherts operette Jomfruburet (Centralteatret, 1917)
 Susanna i Mozarts opera Figaros bryllup (Centralteatret, 1918)
 Mimi i Puccinis opera La bohème (Centralteatret, 1924)
 Cio-Cio San (Madama Butterfly) i Puccinis opera Madama Butterfly (Göteborg)  
 Elisabeth i Wagners opera Tannhäuser (Stora Teatern, Göteborg)
 Lady Harriet i Friedrich von Flotows Marta (Stora Teatern, Göteborg, 1924)
 Nuri i Eugen d’Alberts Tiefland (Stora Teatern, Göteborg, 1925)
 Violetta i Verdis La Traviata (Stora Teatern, Göteborg, 1925)
 Margareta i Gounouds opera Faust (Lyriska Teatern, Göteborg, 1926) 
 Fiora i Montemezzis L’amore dei tre re (Stora Teatern, Göteborg, 1927)

Referanser

Kilder 
 

Norske operasangere